Student se liggaam in tas gevind(Argieffoto: Kent Williamson) Die liggaam van ’n 23-jarige regstudent van die Fort Hare-universiteit in Oos-Londen is Donderdag in ’n tas langs die pad in Quigney gevind. ’n 25-jarige verdagte is kort ná die ontdekking van die gruvonds in hegtenis geneem. Die slagoffer was glo in ŉ verhouding met die verdagte. Volgens brig. Tembinkosi Kinana, polisiewoordvoerder, het ’n motoris patrollerende polisiebeamptes Donderdagoggend in Fitzpatrickweg voorgekeer en in kennis gestel dat ’n liggaam in ’n tas gewaar is. “Met die polisie se aankoms op die hoek van Fleetstraat en Fitzpatrickweg het hulle die liggaam gevind. Langs die tas was ’n swart sak met ander liggaamsdele.” Volgens Kinana het polisiebeamptes op die toneel inligting ontvang dat ’n 25-jarige verdagte wat moontlik met die moord verbind kan word, in hegtenis geneem is. Nóg sakke met liggaamsdele is by die huis waar die verdagte in hegtenis geneem is, gevind. “Voorlopige ondersoek dui daarop dat die verdagte en die slagoffer in ’n verhouding was en ’n geruime tyd saam gewoon het.” Lt.genl. Liziwe Ntshinga, provinsiale polisiekommissaris, het die voorval ten sterkste veroordeel. “Dít is een van die verpletterendste tonele en een wat vroue nie tydens Vrouemaand wil sien nie. “Die voorval beklemtoon opnuut die hardnekkige verskynsel van geslagsgebaseerde geweld wat ’n endemie in ons samelewing is.” Die verdagte sal Vrydag in die landdroshof in Oos-Londen op aanklagte van moord verskyn.